钦定古今图书集成/理学汇编/文学典/第110卷 > 潘之恒
## 钦定古今图书集成/理学汇编/文学典/第110卷 > 潘之恒

按《列朝诗集》：“之恒字景升，歙人。须髯如戟，甚口，好结
客，能急难，以倜傥奇伟自负。晚而倦游，家益落，侨寓
金陵，留连曲中，征歌度曲，纵酒乞食，徉狂落魄以死。
景升少而称诗，才敏而词赡。从其乡汪司马结白榆
社，又师事王弇州，其称诗弇州太函也。久之，交袁中郎兄弟，上下其议论，其诗文又公安也。中郎尝序其”
《涉江诗》，以为出汪、王之门，能湔其旧习。然景升既倾
心公安其诗故服习汪、王，终不能有所解驳，中郎徒
以论合，慬而收之耳。晚年访余津逮轩，酒间唱酬，率
意涂抹，无复持择，人谓老而才尽，未几逝矣。景升诗
集，前后合数千篇，余悲髯老于词场，篇帙繁多，终就
沦没。录其《金昌草》数首。

按《歙县志》：“之恒字景升，里中汪司马举白榆社，之恒
以少隽预焉。琐屑语时时颖出，由是知名。上太学，再
试不遇，弃去。专精古文词，工诗歌，恣情山水，海内名
流，无不交欢出入座客常满，彝鼎陈前，丝簧列后，正
其涩囊冷突时也。有集曰《鸾啸集》，所游行山水，随得
随录，记之而新安、越中、三吴、江上诸山水志成焉。末”
年尤属意黄山，辑成一书，曰《黄海》，总其凡曰《亘史》，未
竟而殁于金陵。